b'\n_START_ARTICLE_\nArvid Adolf Ethol\xc3\xa9n\n_START_PARAGRAPH_\nArvid Adolf Ethol\xc3\xa9n,  kansainv\xc3\xa4lisesti tunnettu my\xc3\xb6s nimell\xc3\xa4 Adolf Etolin (ven. \xd0\x90\xd0\xb4\xd0\xbe\xd0\xbb\xd1\x8c\xd1\x84 \xd0\x9a\xd0\xb0\xd1\x80\xd0\xbb\xd0\xbe\xd0\xb2\xd0\xb8\xd1\x87 \xd0\xad\xd1\x82\xd0\xbe\xd0\xbb\xd0\xb8\xd0\xbd, Adolf Karlovit\xc5\xa1 Etolin) (9. tammikuuta 1798 Helsinki \xe2\x80\x93 29. maaliskuuta 1876 Elim\xc3\xa4ki) oli suomalainen ven\xc3\xa4l\xc3\xa4is-amerikkalaista kauppakomppaniaa palvellut merenkulkija, tutkimusmatkailija, hallintovirkamies ja Ven\xc3\xa4j\xc3\xa4n Amerikan (Alaskan) kuvern\xc3\xb6\xc3\xb6ri.\n_START_SECTION_\nVarhaisura\n_START_PARAGRAPH_\nArvid Adolf Ethol\xc3\xa9n syntyi Helsingiss\xc3\xa4 porvarisperheeseen ja valmistui keisarillisesta laivastoakatemiasta 1817. H\xc3\xa4n siirtyi pian ven\xc3\xa4l\xc3\xa4is-amerikkalaisen kauppakomppanian palvelukseen ja teki mittavan el\xc3\xa4m\xc3\xa4nty\xc3\xb6n Ven\xc3\xa4j\xc3\xa4n amerikkalaisissa siirtokunnissa ja Tyynell\xc3\xa4merell\xc3\xa4, jossa h\xc3\xa4n vietti kolme pitk\xc3\xa4\xc3\xa4 jaksoa, 1818\xe2\x80\x931824, 1826\xe2\x80\x931837 sek\xc3\xa4 1840\xe2\x80\x931845. _NEWLINE_Ensimm\xc3\xa4isill\xc3\xa4 komennuksillaan h\xc3\xa4n toimi aluksen p\xc3\xa4\xc3\xa4llikk\xc3\xb6n\xc3\xa4 komppanian lukuisilla huolto-, hallinto- ja tutkimuspurjehduksilla pohjoisella Tyynell\xc3\xa4merell\xc3\xa4 ja my\xc3\xb6s Havaijilla (\xe2\x80\x9dSandwich-saarilla\xe2\x80\x9d) ja etel\xc3\xa4mp\xc3\xa4n\xc3\xa4 Chileen saakka. H\xc3\xa4n osallistui muun muassa Alaskan rannikkoa kartoittaneisiin retkikuntiin 1822\xe2\x80\x931823 ja toimi Alaskan kuvern\xc3\xb6\xc3\xb6rin apulaisena ja varamiehen\xc3\xa4 1832\xe2\x80\x931837.\n_START_SECTION_\nAlaskan kuvern\xc3\xb6\xc3\xb6ri 1840\xe2\x80\x931845\n_START_PARAGRAPH_\nVuonna 1838 Pietarissa Ethol\xc3\xa9n nimitettiin kauppakomppanian korkeimmaksi hallintovirkamieheksi, Ven\xc3\xa4j\xc3\xa4n Amerikan kuvern\xc3\xb6\xc3\xb6riksi. H\xc3\xa4n matkusti Etel\xc3\xa4-Amerikan ymp\xc3\xa4ri takaisin siirtokuntien p\xc3\xa4\xc3\xa4kaupunkiin Alaskan Novoarkangelskiin (nykyisin Sitka) mukanaan seurue, johon kuului useita muita suomalaisia, muun muassa Ethol\xc3\xa9nin tuore puoliso, luterilaisen seurakunnan papiksi v\xc3\xa4rv\xc3\xa4tty Uno Cygnaeus, luonnontieteilij\xc3\xa4 Reinhold Ferdinand Sahlberg, joka toimi jonkin aikaa siirtokunnan l\xc3\xa4\xc3\xa4k\xc3\xa4rin\xc3\xa4, sek\xc3\xa4 Ethol\xc3\xa9nin adjutanttina ty\xc3\xb6skennellyt Johan Bartram. _NEWLINE_Etholenin kuvern\xc3\xb6\xc3\xb6rikausi Alaskassa 1840\xe2\x80\x931845 oli viel\xc3\xa4 ven\xc3\xa4l\xc3\xa4isen toiminnan laajenemisen aikaa. Uusia tukikohtia perustettiin ja Novoarkangelskiin rakennettiin julkisia rakennuksia, muun muassa protestanttinen kirkko. Ethol\xc3\xa9n k\xc3\xa4vi aluekauppaa sek\xc3\xa4 brittil\xc3\xa4isen Hudson Bay Companyn ett\xc3\xa4 yhdysvaltalaisten kanssa, joille h\xc3\xa4n myi ven\xc3\xa4l\xc3\xa4isten etel\xc3\xa4isimm\xc3\xa4n tukikohdan Fort Rossin Kaliforniassa. Alkuasukkaisiin luotiin suhteita ja heid\xc3\xa4n elintapojaan muovattiin kulttuuri-imperialismin hengess\xc3\xa4. Kauppakomppanian alkuper\xc3\xa4inen toimiala, turkiskauppa, oli kuitenkin jo kuihtumassa riistakantojen romahdettua._NEWLINE_Kuvern\xc3\xb6\xc3\xb6rikauden j\xc3\xa4lkeen Ethol\xc3\xa9n toimi Pietarissa kauppakomppanian johtokunnassa 1846\xe2\x80\x931859.\n_START_SECTION_\nKansatieteellinen ker\xc3\xa4ilij\xc3\xa4\n_START_PARAGRAPH_\nMatkoillaan Ethol\xc3\xa9n kokosi merkitt\xc3\xa4vi\xc3\xa4 kansatieteellisi\xc3\xa4 kokoelmia Alaskasta, Aleuteilta ja Tyynenmeren saarilta. Ensimm\xc3\xa4inen Turun akatemialle lahjoitettu kokoelma tuhoutui kuitenkin jo Turun palossa 1827. Palattuaan lopullisesti Eurooppaan Ethol\xc3\xa9n lahjoitti toisen kokoelman Helsingin yliopistoon. T\xc3\xa4m\xc3\xa4 kansainv\xc3\xa4lisesti merkitt\xc3\xa4v\xc3\xa4, Ethol\xc3\xa9nin etnografisena Alaska-kokoelmana tunnettu esineist\xc3\xb6 kuuluu nykyisin Kansallismuseolle ja osia siit\xc3\xa4 on n\xc3\xa4ytteill\xc3\xa4 Kulttuurien museossa Helsingiss\xc3\xa4.\n_START_SECTION_\nHuomionosoituksia\n_START_PARAGRAPH_\nErotessaan laivastosta Ethol\xc3\xa9n ylennettiin kontra-amiraaliksi 1847. Suku aateloitiin Suomessa 1856. Alaskassa Alexandersaaristossa sijaitseva Etolin Island -saari on nimetty Ethol\xc3\xa9nin mukaan, niin my\xc3\xb6s Etolin Strait -salmi, Cape Etolin -niemi sek\xc3\xa4 Etolin Bay -lahti Nunivak-saarella Yukonjoen suiston edustalla, Etolin Point -niemi Bristolinlahden pohjoisrannalla sek\xc3\xa4 Etolin street -katu Sitkan kaupungissa.  Ven\xc3\xa4j\xc3\xa4ll\xc3\xa4 Kuriilien Urup-saarella on Etolinille nimetty niemi.'